SKRIFTLIG FORESPØRGSEL E-1667/01

af Jan Mulder (ELDR) til Kommissionen

(14. juni 2001)

Om: Fælles bestemmelser for beskyttelse af nye plantesorter

Det er meget vigtigt, at de nye medlemsstater overtager Fællesskabets bestemmelser om beskyttelse af nye plantesorter senest ved tiltrædelsen og uden overgangsperioder. Med hensyn til beskyttelse af sorterne kan der dog opstå en situation, som er til skade for det indre markeds funktion. Det vil i visse nye medlemsstater være muligt at forædle plantesorter, som nyder godt af den nationale beskyttelse i andre EU-stater, uden at der skal betales licensgebyr, hvilket medfører konkurrencefordrejninger og hæmmer det indre markeds funktion.

1. Kommissionen bedes oplyse, hvilke resultater der hidtil er blevet opnået ved tiltrædelsesforhandlingerne med henblik på rettighederne til planteforædling. Kan Kommissionen på grundlag heraf give garanti for, at nye sorter, der opføres i EU's sortsregister, som allerede er blevet afvist af ansøgerlandene på grund af de nationale retsakter, dog vil opnå beskyttelse?

2. Kan Kommissionen oplyse, hvilke muligheder der findes, således at der i de fremtidige nye medlemsstater kan ydes beskyttelse for de sorter, som er beskyttet i de nuværende medlemsstater i henhold til den nationale lovgivning, men som ved gennemførelsen af forordning 2100/94(1) på trods af undtagelsesbestemmelsen i artikel 116 ikke kunne opføres i EU's sortsregister?

3. Er Kommissionen som et led i tiltrædelsesforhandlingerne rede til at give de sorter, som kun nyder beskyttelse i ansøgerlandene, mulighed for optagelse i EU's sortsregister, som kan sammenlignes med undtagelsesbestemmelsen i artikel 116 i forordning 2100/94, og på den betingelse, at der fastlægges en særlig frist herfor efter den officielle tiltrædelsesdato, og at nye medlemsstater overtager EU's sortsliste og EU's sortsregister i sin helhed på tidspunktet for deres tiltrædelse?

(1) EFT L 227 af 1.9.1994, s. 1.

Svar afgivet på Kommissionens vegne af David Byrne

(17. september 2001)

I EU findes der følgende beskyttelse af plantesorter:

- EF-sortsbeskyttelse i Rådets forordning (EF) nr. 2100/94 af 27. juli 1994 om EF-sortsbeskyttelse, som ændret ved forordning af 25. oktober 1995(1)

- sortsbeskyttelse i den nationale lovgivning i 13 af de nuværende medlemsstater i EU.

EU's sortsbeskyttelse har samme virkning inden for hele EU's område, mens virkningen af den nationale sortsbeskyttelse er begrænset til den pågældende medlemsstats område.

Det er forbudt med en kumulativ beskyttelse i form af EF-sortsbeskyttelse samtidig med en national sortsbeskyttelse i en medlemsstat.

Med optagelsen af nye medlemsstater, og hvis der ikke kommer undtagelsesbestemmelser eller overgangsperiode, vil virkningen af EF-sortsbeskyttelsen, der er givet inden tiltrædelsen, automatisk blive udvidet til at dække de nye medlemsstaters område, og forbuddet mod kumulativ beskyttelse ville ligeledes finde anvendelse her.

Det problem, som det ærede medlem henviser til vedrørende dyrkning af sorter inden for et område i EU, hvor der ikke er nogen beskyttelse, var allerede blevet konstateret efter starten på det fælles sortslistesystem, som er blevet oprettet i fællesskabslovgivningen om handel med frø og plantemateriale, og som har været en af grundene til oprettelsen af et EF-sortsbeskyttelsessystem.

1. Anmodninger om undtagelsesbestemmelser fra EF-sortsbeskyttelessystemet eller om overgangsperioder i forbindelse med gennemførelsen heraf skal i givet fald bekendtgøres af kandidatlandene under tiltrædelseskonferencen som forhandlingspunkter i deres dokumenter.

Ikke alle kandidatlandene er nået så langt i forberedelsen af tiltrædelsen til EU, så de kan fremlægge et forhandlingsdokument om kapitlet vedrørende landbrug.

I øjeblikket har man modtaget 11 dokumenter med kandidatlandenes standpunkter vedrørende den veterinære og fytosanitære del af kapitlet om landbrug, og ni kandidatlande har afgivet en klar erklæring om, at de accepterer fællesskabslovgivningen inden for området sortsbeskyttelse, og at de ikke vil anmode om undtagelsesbestemmelser eller overgangsperioder vedrørende gennemførelsen heraf.

Under forbehold af resultatet af forhandlingerne om anmodninger om midlertidige undtagelsesbestemmelser på linje med de bestemmelser, der blev vedtaget under artikel 116 i forordningen om EF-sortsbeskyttelse for den første fase af systemet, vil alle sorter, der er beskyttet i henhold til EF-systemet, automatisk blive beskyttet i de nye medlemsstater, når de tiltræder, uanset om de har været omfattet af en procedure for national beskyttelse i disse lande eller ej.

Denne geografiske udvidelse af beskyttelsen ville ikke gælde for de sorter, der er beskyttet i henhold til national sortsbeskyttelse i en eller flere af de nuværende medlemsstater, selv hvis de er medtaget på en af de fælles sortslister, der er udarbejdet af Kommissionen.

2. Nationale sortsbeskyttelsessystemer i nuværende eller fremtidige medlemsstater falder ikke ind under EU's ansvarsområde, og Kommissionen kan derfor ikke fastslå, hvilke muligheder der findes for at beskytte plantesorter i hver ny medlemsstat med hensyn til sorter, der i øjeblikket er beskyttet i de nuværende medlemsstater.

3. Kommissionen har allerede givet mulighed for, at sorter, der i øjeblikket kun er beskyttet i kandidatlandene, får adgang til EF-sortsbeskyttelse. Vilkårene ville kunne sammenlignes med vilkårene i den undtagelsesbestemmelse, der er fastsat i artikel 116, stk. 1, og stk. 2, i forordningen om EF-sortsbeskyttelse.

(1) EFT L 258 af 28.10.1995.